runetrust/blame-folketinget-dk huggingface dataset:
Pernille Rosenkrantz-Theil (S), 2011-11-10:
Det lyder jo sympatisk, når hr. Kristian Thulesen Dahl siger, at det selvfølgelig er sympatisk at ville have folk i arbejde.
Jeg har hørt, at spørgsmålet er stillet et par gange her i salen, men jeg har stadig væk ikke hørt, at der er blevet givet et svar.
Hvad er Dansk Folkepartis bud på, hvordan man skal skaffe arbejdspladser i Danmark?
Der er rigtig mange arbejdsløse i øjeblikket, og vi har lagt en plan frem, der skaber 9.000 nye arbejdspladser i Danmark.
Hr. Kristian Thulesen Dahl siger så – og det er det tætteste, vi er kommet på et svar – at der også er noget, der går i den modsatte retning, fordi vi skruer op for afgifter og skatter.
Ja, det gør vi da med åbne øjne, og vi lægger pengene over i en energirenoveringspulje, som går direkte til, at danske håndværkere kan komme i beskæftigelse.
Det er penge, som går til f.eks. at fjerne fattigdomsydelserne, penge, som efterfølgende går direkte ud i danske supermarkeder og får ben at gå på og arbejdspladser til at eksistere i Danmark.
Ja, vi tager hånd om at skabe arbejdspladser i Danmark.
Men hr. Kristian Thulesen Dahl kan da ikke mene helt seriøst, at det at afskaffe fattigdomsydelserne i sig selv skulle have en negativ effekt på beskæftigelsen i Danmark.
Mener Dansk Folkeparti virkelig det?
Kristian Thulesen Dahl (DF), 2011-11-10:
Jeg kunne godt tænke mig, at finansministeren lige havde mulighed for at overhøre den her debat mellem fru Pernille Rosenkrantz-Theil og mig selv.
For det der med, at der er nogle teknikaliteter ovre i Finansministeriet, der ligesom giver nogle tal, ville jeg egentlig gerne have, at finansministeren kommenterede.
Jeg ved ikke, om han har tid til at engagere sig i debatten eller er helt fordybet i sin computerskærm.
Sagen er, at jeg har forstået det sådan fra finansministerens side, at den her regering baserer sig på, at de tal, som Finansministeriets embedsmænd regner sig frem til, er nogle, man tror på, er nogle, man lægger til grund.
Så at betegne det som teknikaliteter, at noget, man laver i sin politik, trækker folk ud af beskæftigelse, altså at det får den negative effekt i forhold til det, man påstår man vil, synes jeg måske er lige vovet nok, vil jeg sige til fru Pernille Rosenkrantz-Theil.
Så jeg håber, at finansministeren kan komme op og opklare det på et senere tidspunkt i debatten.
Marianne Jelved (RV), 2011-11-10:
Jamen Det Radikale Venstre har ikke 90 mandater, og det har Venstre heller ikke.
Det er faktisk det, vi kalder det samarbejdende folkestyre.
Det har fungeret i over 150 år her i landet.
Alle partier går til valg på nogle mål, hensigter og prioriteringer, de har, men når intet parti har 90 mandater, må man indgå kompromiser og lave løsninger med andre partier.
Jeg er rigtig, rigtig stolt af, at det er en stor tradition i Danmark.
Det har bare været afskaffet i nullerne, hvor der har været en topstyring og et flertal, der kunne majorisere mindretallet.
Men også i den situation er der jo indgået kompromiser mellem Venstre, Konservative og Dansk Folkeparti, år efter år, sag efter sag.
Kristian Thulesen Dahl (DF), 2011-11-10:
Jeg har jo konkret talt for, vi skal undgå, at danske arbejdspladser flytter ud af Danmark.
Altså, det er, som om nogle af spørgerne her allerede er kommet ind bag de tykke mure og har glemt, hvordan det er lige ude på den anden side.
Der er virksomheder i Danmark, der må overveje på baggrund af den her regerings politik, om de skal flytte deres investeringer ud af landet, om de skal etablere arbejdspladserne uden for landets grænser i stedet for her i Danmark.
Det er da sådan set meget tilforladeligt så også at minde folk herinde om, at det godt kunne være, at man skulle overveje, om det er en god idé at øge belastningen på danske arbejdspladser i Danmark.
Det kunne det da godt være, altså hvis man er optaget af, at der bliver skabt arbejdspladser.
Så må jeg bare sige i forhold til diskussionen om udbud af arbejdskraft – den har vi jo haft i mange runder – at det jo er meget sjovt at se, at Det Radikale Venstre, der er med i regeringen, sætter deres lid til bl.a. de økonomiske vismænd, som støtter den økonomiske teori, som jeg har været talsmand for her, mens fru Pernille Rosenkrantz-Theil vel i højere grad støtter den økonomiske tese, der normalt kommer til udtryk fra Enhedslistens side.
Altså, sådan er det bare.
Så der er jo internt i regeringspartierne virkelig et spænd, der vil noget.
Özlem Sara Cekic (SF), 2011-11-10:
Det er meget interessant at høre, at Dansk Folkeparti ikke har et eneste bud på, hvordan man kan skabe arbejdspladser her og nu herhjemme i Danmark, og de har heller ikke et bud på, hvordan man så sikrer, at fattige ikke bliver endnu fattigere eller i det mindste kommer ud af fattigdommen, når man så samtidigt ikke skaber arbejdspladserne.
En undersøgelse fra Københavns Kommune viste, at 25 pct. af de fattige i kommunen ikke havde råd til at købe lægeordineret medicin til deres børn.
Vi kalder os for et rigt samfund, hvor der er forældre, der ikke har råd til at købe lægeordineret medicin.
42 pct. af de forældre havde ikke råd til at købe frugt og grønt til deres børn.
Så spørger jeg bare helt konkret: Mener ordføreren, at det fremmer integrationen, at det fremmer inklusionen og sammenhængskraften og fællesskabsfølelsen i et samfund, at forældrene skal gå ud at samle flasker for at kunne købe penicillin til deres børn?
Kristian Thulesen Dahl (DF), 2011-11-10:
I forhold til det første, spørgeren er inde på, er det sådan lidt paradoksalt, ikke?
Altså, man siger, at man ønsker at føre en politik, som hæver skatter og afgifter, hæver energiafgifterne, gør det dyrere at producere i Danmark, og som fjerner arbejdspladser fra Danmark.
Jeg står så heroppe som repræsentant for Dansk Folkeparti og siger, at det nok ikke en god idé, hvis man ønsker at bevare arbejdspladser i Danmark og sørge for, at der er plads til de ledige, så de kan komme ud at arbejde.
Og så får jeg at vide, at jeg ikke kommer med noget bud på at skabe arbejdspladser.
Altså, det er jo en absurd påstand, når det, jeg har brugt mest tid på heroppefra i dag, har været at kæmpe for bevarelsen af arbejdspladser i Danmark og imod den nye regerings politik, som efter vores bedste overbevisning vil eksportere arbejdspladser ud af Danmark.
Det bliver spørgeren altså nødt til at erkende.
Derfor kan man ikke komme med en ny slutning, som hun og andre har forsøgt, nemlig at vi ikke er kommet med et bud på, hvordan man sikrer arbejdspladser i Danmark.
Det har jeg brugt det meste af min taletid på at forklare hvordan vi vil, i modsætning til den nye regerings politik, der vil fjerne arbejdspladser.
Så har jeg godt forstået, at man udpeger nogle bestemte brancher, hvor man siger, at man gerne vil skabe flere arbejdspladser inden for de specifikke brancher.
Og der har vi bare den opfattelse, at det måske ikke er politikerne, der har skabt de store virksomheder i Danmark og fået de gode ideer – det er nok forretningsfolk.
Özlem Sara Cekic (SF), 2011-11-10:
I 10 år har Dansk Folkeparti haft mulighed for at påvirke den udvikling, der har været.
I de 10 år er der kommet flere fattige.
Selv i de perioder, hvor det gik fremragende for dansk økonomi, kom der flere fattige.
Jeg kan da godt forstå, at ordføreren ikke har lyst til at svare på det spørgsmål, jeg stillede, nemlig om det fremmer integrationen og inklusionen og fællesskabsfølelsen, at forældre skal ud at samle flasker for at købe penicillin til deres børn, fordi den tidligere regering med Dansk Folkeparti i spidsen lavede nogle fattigdomsydelser, der gjorde, at mennesker, der havde massive sociale og sundhedsmæssige problemer oven i købet også fik et fattigdomsproblem, der gjorde, at de ikke var i stand til at betale deres husleje, ikke var i stand til at købe lægeordineret medicin til deres børn.
Hvad vil Dansk Folkeparti gøre for dem?
Vil Dansk Folkeparti være med til at afskaffe de fattigdomsydelser, så børn ikke skal leve i fattigdom?
Vil Dansk Folkeparti være med til at hæve loftet for børneydelsen?
Eller mener Dansk Folkeparti også, at det er selvforskyldt, at man er fattig?
Kristian Thulesen Dahl (DF), 2011-11-10:
Den bedste hjælp, man kan give folk, der er udsatte og økonomisk trængte, er, at de får mulighed for at få et job.
Det er den bedste medicin.
Det er det, der både skaber en bedre økonomisk situation og også en bedre livskvalitet.
Det, der er problemet med den nye regerings politik, er, at det lige præcis er der, man fejler.
Altså, at man tror, at det, at jobbet er i udsigt, ikke er det væsentligste; det væsentligste er, at man hæver ydelserne.
Det har jo to afledte effekter: Den ene er, at man sender det signal ud i verden, bl.a. for starthjælpens vedkommende, at der er mere lukrative forhold i Danmark – så derfor: søg til Danmark frem for andre lande.
Det synes vi selvfølgelig ikke fra Dansk Folkepartis side er en synderlig god idé.
Den anden afledte effekt er, at der vil være par, som begge er på kontanthjælp, og hvor den ene part, når man fjerner kontanthjælpsloftet, skal op at tjene rigtig mange penge, for at det overhovedet kan betale sig at søge ud på arbejdsmarkedet.
Det vil sige, at lysten til at søge ud, fordi der er en økonomisk gulerod, vil blive markant mindre.
Det ved jeg godt at den nuværende regering helst ikke vil snakke ret meget om, men det viser beregninger fra ministerierne jo.
Lisbeth Bech Poulsen (SF), 2011-11-10:
De 10 år med den tidligere regering må jo have smittet af, for ordføreren står deroppe og lyder dybt liberalistisk.
Jeg ved ikke, om det har været sådan hele tiden, eller om det har smittet af.
Er det det, at vi gerne vil have, at multinationale selskaber rent faktisk betaler skat i Danmark?
Er det, at vi synes, virksomhederne skal løfte deres ansvar, også når det kommer til miljø og klima?
Hvor er det lige inden for hele den her pakke, ordføreren ser det grundlæggende problem?
For det lyder mest, som om ordføreren fremlægger en plan – eller en manglende plan – for, at markedet skal sikre de her job af sig selv, og der ser vi jo nu, at det ikke er muligt.
Kristian Thulesen Dahl (DF), 2011-11-10:
Nu er det jo ikke mærkeligt – selv om det kan være irriterende for Socialdemokraterne – at man i en førstebehandling af regeringens finanslovforslag forholder sig til regeringens finanslovforslag.
Altså, hvis ikke jeg skulle bruge 10 minutter til at fortælle, hvad vi mener om regeringens politik, som er til første behandling i dag, ville det være lidt underligt.
Jeg erkender jo blankt, at vi har fået en ny regering.
Og det må vi jo så arbejde ud fra.
Så det kan godt være, at vores bedrift kunne bestå i, at vi kunne trække nogle af de tidsler op, som er i regeringens forslag.
Og det er klart, at når man øger skatterne og øger afgifterne for de danske familier, skaber man større usikkerhed, større økonomisk krise; man risikerer at forstærke den krise, vi er inde i, man risikerer at skabe flere ledige.
Rasmus Prehn (S), 2011-11-10:
Når man sådan sidder og lytter til Dansk Folkepartis ordfører her, er det en sådan lidt tilbagelænet og ansvarsforflygtigende attitude, man ser fra Dansk Folkepartis side.
Når man spørger ind til det, er det kommentarer om, hvad andre gør, og lidt på den ene side og lidt på den anden side.
Men hvad er det egentlig, svaret er fra Dansk Folkeparti til de mange tusinde arbejdsløse, vi har i Danmark?
Hvad er egentlig svaret til den arbejdsløse, der må hjem til familien og vise en fyreseddel?
Er det bare, som hr. Kristian Thulesen Dahl sagde før, at man skal have is i maven?
Kristian Thulesen Dahl (DF), 2011-11-10:
Vores agt er da bestemt, at Danmark kommer ud af krisen, at der bliver skabt flere job, og at ledigheden ikke udvikler sig så negativt, som vi kan se i prognoserne.
Vi ser så på det ud fra to ting.
Den ene er, at Danmark ikke må bringe sig i en situation, hvor gældsudviklingen kommer ud af kontrol, for et af de problemer, der er for nogle af de lande, hvor de virkelig er kommet galt af sted, er gældsudviklingen.
Den anden ting, vi siger, er, at vi, når vi kigger på regeringens samlede forslag til finanslov for næste år, er i tvivl om, hvorvidt det er rigtigt, når regeringen påstår, at det er en jobskabende finanslov.
Det er jo også, som hr. John Dyrby Paulsen selv var inde på i et svar, da han tidligere var heroppe som ordfører,
en finanslov med modsatrettede ting i sig.
Altså fjernelsen af kontanthjælpsloftet og starthjælpen og skatte- og afgiftsstigninger trækker jo i den gale retning i forhold til at skabe job og få bragt ledigheden ned.
Marianne Jelved (RV), 2011-11-10:
Dansk Folkepartis gruppeformand og ordfører har lige bekræftet, at partiet er lige så bekymret over stigningen i ledigheden, som vi andre er.
Han kan vel også bekræfte, at konjunkturerne har skiftet, altså at de faktisk er blevet dårligere inden for de sidste måneder, end hvad vi vurderede – i fællesskab i øvrigt – før sommerferien.
Derfor kunne jeg egentlig godt tænke mig at prøve den lidt konstruktive vej i debatten nu at spørge: Har Dansk Folkeparti et godt råd til Radikale Venstre?
Kristian Thulesen Dahl (DF), 2011-11-10:
Det er jo en stor ting at få lov til at rådgive Det Radikale Venstre med den historie, Det Radikale Venstre har.
Det er jeg meget ydmyg over for.
Det er jo rigtigt, at konjunkturerne er blevet værre.
Men derfor er det jo i sig selv tankevækkende, at Det Radikale Venstre går fra, at man i valgkampen, som foregik for ikke ret lang tid siden, sagde, at den vækstplan, som både den daværende regering og de regeringspartier, man nu er fælles med, foreslog, var en for stor vækstplan – den var på 10 mia. kr., og man foreslog selv en vækstplan på 4 mia. kr. – til nu at lave en vækstplan på 17,5-18 mia. kr. Så et råd kunne da være, at man måske lige skulle tænke over, om det i virkeligheden er rigtigt at give befolkningen det billede, at Danmark kan trække sig så meget fri og køre så meget en anden kurs end det, verdensøkonomien i øvrigt er til. For det, der er afgørende, når man laver vækstplaner – vi er jo ikke modstandere af, at man laver vækstplaner – er, at de kommer på det tidspunkt, hvor de er med til at forstærke en tendens, der er i økonomien.
For det er der, de for alvor har en positiv effekt.
Der kommer nogle udefra, som fru Marianne Jelved er opmærksom på, og så har vi også nogle aktører her i landet, som kigger på dansk økonomi og kommer med anbefalinger.
Det, der måske i virkeligheden er lidt farligt, er at tage én aktør ud og sige, at det lige præcis er dem, fordi det lige passer med det, man har foreslået.
Jeg er overhovedet ikke blind for, hvad Valutafonden måtte have af anbefalinger, heller ikke OECD osv., men jeg tænker også bare på, hvad Nationalbanken i Danmark siger.
Nationalbankdirektøren har jo været ude med en skeptisk holdning til den vækstplan, regeringen har fremlagt.
Jeg synes også, man skulle tage i betragtning, hvad vismændene, de danske vismænd, har af opfattelse.
Det er nogle, som Det Radikale Venstre traditionelt har tillagt meget stor vægt.
Vi havde i Finansudvalget, hvor fru Marianne Jelved jo er formand, og hvor vi begge sidder, fornøjelsen af vismændenes besøg i sidste uge, hvor de fremlagde deres nye konjunkturvurdering, deres nye rapport.
Og der var de jo meget vægelsindede med hensyn til den her kickstart.
Det er jo ikke sådan, at de synes, at det bare er fantastisk.
Det nærmeste, jeg kan komme på et råd, ud fra det, de kommer med, er jo, at man skulle afvente, at man ikke skulle komme med den nu.
Jonas Dahl (SF), 2011-11-10:
Jeg går ud fra, at hr. Kristian Thulesen Dahl så sådan set anerkender, at det, vismændene jo netop også gør opmærksom på, er, at det netop vil have en beskæftigelsesfremmende virkning, såfremt man kommer med en kickstart.
Det er faktisk det, som vismændene også er nået frem til.
Jeg vil bare også høre, hvordan Dansk Folkeparti stiller sig til den her kickstart, for det hænger lidt og svæver i luften, synes jeg.
Regeringen har fremlagt en finanslov og har så også fremlagt den her kickstart, som samlet set over de næste 2 år skal skabe små 20.000 arbejdspladser.
Den tidligere regering fremlagde jo også en kickstart, som skulle skabe 6.000-8.000 arbejdspladser i 2012.
Så der bliver altså rent faktisk en øget beskæftigelse med den kickstart, regeringen lægger frem, og jeg savner lidt at høre, om Dansk Folkeparti synes, at det er en god idé, at vi nu får skabt nogle arbejdspladser, får sat gang i hjulene og sikrer arbejde til de mange mennesker, som desværre er blevet ledige under den krise, som jo også har ramt Danmark udefra.
Anerkender Dansk Folkeparti ikke det?
Kristian Thulesen Dahl (DF), 2011-11-10:
Vi vil meget gerne være med til at skabe arbejdspladser – det, vi betvivler, er, om regeringens pakke og samlede finanslov giver det.
Lad mig bare nævne et eksempel.
En del af regeringens kickstart er etableringen af en betalingsring omkring København.
Så kan man jo godt prøve at beregne, hvor mange arbejdspladser det skaber, hvor mange polske eller italienske håndværkere, der, når man nu har lavet EU-udbud, skal op og etablere den her betalingsring.
Man kan så beregne, at det skaber nogle arbejdspladser.
Hvad trækker så i den modsatte retning, at man laver en betalingsring?
Det er da en diskussion værd.
Så på det tidspunkt, hvor vi kommer ind og forhandler en tredjedel af den samlede kickstart, er finanslovforhandlingerne vel afsluttet.
Skaber det flere arbejdspladser, at husholdningerne skal betale større energiafgifter?
Det er jeg ikke helt sikker på.
Jonas Dahl (SF), 2011-11-10:
Jeg er helt enig i, at der er meget store udfordringer i Danmark, og det er jo sådan set også det, vi hører Dansk Folkepartis ordfører sige.
Vi har behov for at finde løsninger, og derfor savner jeg egentlig også lidt et svar på, hvad det så er, Dansk Folkeparti foreslår, for det er jo meget nemt at stå her og sige, at det her er for dårligt, og at det her vil vi ikke.
Men hvad er det så rent faktisk, der er Dansk Folkepartis svar på de udfordringer, vi står over for i Danmark?
Jeg synes, jeg savner nogle konstruktive bud på, hvordan vi også får skabt beskæftigelse.
Regeringen har jo bl.a. fremlagt sin kickstart, som for de næste 2 år tegner sig for 18,7 mia. kr.
Det er immer væk en sjat.
Så er der 0,8 mia. kr., som går til betalingsringen.
Det anerkender vi jo fuldt ud, og det står vi også åbent ved.
Det har vi i øvrigt også sagt i valgkampen.
Men derfor synes jeg også, at Dansk Folkeparti må anerkende, at det her faktisk er en bred vifte af vækstinitiativer, der går lige fra kystbeskyttelse til alle mulige andre initiativer.
Så jeg vil bare gerne høre, hvad det så er, der er Dansk Folkepartis indspark i den her debat.
Hvor finder Dansk Folkeparti, at man skal skabe beskæftigelse, for det er vel uholdbart, at vi har så mange arbejdsløse, og det går jeg ud fra at Dansk Folkeparti er enig i?
Kristian Thulesen Dahl (DF), 2011-11-10:
Altså, jeg må først lige glæde mig over, at man, efter at have måttet give køb på jeg ved ikke hvor mange valgløfter om millionærskat, bankskat og alle de der ting, som man sagde til befolkningen ville komme igennem – jeg tror, at bl.a. millionærskatten, det, at man fandt penge til nogle af de svage grupper, var en helt vital del af SF's politik – her har fundet et punkt i kickstarten, nemlig finansieringen af betalingsringen omkring København, som er noget, man også sagde i valgkampen.
Altså, lad den lige stå et øjeblik.
Vi glæder os over, at der er en ting her, der har stået stringent både før og efter valget.
Så kan vi ærgre os over indholdet, for vi bryder os ikke så meget om det.
Vi sagde faktisk ærligt i valgkampen, at der også er nogle områder, hvor vi må acceptere at have noget is i maven og sige, at det afgørende er, at man har nogle penge på kistebunden, som man kan fyre af i en kickstart på det tidspunkt, hvor man tror på, at det får den rigtige, langsigtede effekt og vender dansk økonomi.
Så har man skabt sig et forstærket problem
senere hen.
Man har spillet sig nogle muligheder af hænde.
Det sagde vi også i valgkampen, så det er ikke noget nyt.
Vi var faktisk dem, der var skeptiske over for den tidligere regerings vækstpakke, for vi sagde, at man giver indtryk af at kunne noget, som vi rejser tvivl om man kan.
For Danmark er selvfølgelig påvirket af den krise, der er rundt omkring os.
Frank Aaen (EL), 2011-11-10:
Det vil sige, at Dansk Folkeparti ikke har nogen forslag til, hvordan vi får de over 200.000 arbejdsløse, vi har i dag, i arbejde.
Det skal sådan ligesom afvente tidens gang.
Det kan jo være en holdning, man har, og det er så åbenbart Dansk Folkepartis holdning.
Hvad vil man så gøre for at forbedre vilkårene for de arbejdsløse, når de nu åbenbart skal være arbejdsløse i lang tid?
Hvad vil man gøre fra Dansk Folkepartis side for at forbedre vilkårene for de arbejdsløse?
Kristian Thulesen Dahl (DF), 2011-11-10:
Det, hr. Frank Aaen analyserer sig frem til her, er forkert.
For der er nogle steder i finanslovforslaget, hvor man lægger byrder ud, og hvor man gør det sværere for Danmark at etablere arbejdspladser.
Der er nogle områder, man risikerer at pålægge afgifter, hvilket flytter arbejdspladser ud af landet.
Så kan man camouflere det som miljøafgifter eller energiafgifter, eller hvad man vil kalde det, men hvis det betyder, at man lægger nogle byrder på dansk erhvervsliv og på danske borgere, så der flyttes arbejdspladser ud af landet, så har vi i højere grad skabt os et problem, end at vi har løst noget.
Så det er ikke rigtigt, at Dansk Folkeparti ikke har nogen bud på, hvad vi skal gøre.
Det, jeg konkret forholdt mig til, var, om en kickstart kan rive Danmark ud af den økonomiske usikkerhed, der er i Europa i øvrigt, om vi vil foregøgle befolkningen, at hvis vi lige drysser nogle milliarder ud af statskassen, så har vi på lang sig etableret en situation, hvor Danmark er fri af den krise, som de andre så stadig væk befinder sig i.
Det tror vi ikke på.
Frank Aaen (EL), 2011-11-10:
Jamen jeg ved, at jeg selv har forstået, og jeg er sikker på, at det meste af Danmarks befolkning har forstået, at Dansk Folkeparti er imod den nye regering og dens gerninger, også de gerninger, der er på vej.
Fred være med det.
Det, jeg spurgte til, var, om Dansk Folkeparti har nogle ideer til, hvad Dansk Folkeparti vil gøre, og jeg forstod så, at det, man ville gøre ved beskæftigelsen, var at lade være med at gøre det, regeringen foreslår.
Punktum.
Det var det, dvs. ingenting.
Og hvad er det så, man vil gøre for at hjælpe de arbejdsløse?
Altså, når nu vi har arbejdsløse, mere end 200.000 arbejdsløse i det her land, som i hvert fald ikke med det, der er blevet lagt frem her, har udsigt til at komme i beskæftigelse, hvad vil man så gøre for at hjælpe de mennesker?